
Podgorica, septembar 2021. godine

Na osnovu člana 13 stav 1 tačka 1 Zakona o upravljanju i unutrašnjim kontrolama u javnom sektoru ("Sl. list CG", br. 75/2018) i čl. 10 stav 2 i čl. 13 Statuta JU Biblioteka za slijepe Crne Gore (br. 01-1od 21.06.2012.), Savjet,  na sjednici od  14.10.2021, donio je


ETIČKI KODEKS
ZAPOSLENIH U JU BIBLIOTECI ZA SLIJEPE CRNE GORE


Član 1

Etički kodeks zaposlenih u JU Biblioteci za slijepe Crne Gore (u daljem tekstu: BZSCG)  čini skup standarda i pravila ponašanja kojih se zaposleni pridržavaju u vršenju poslova.
Cilj njegovog donošenja je strogo poštovanje zakonskih propisa u vršenju poslova iz nadležnosti BZSCG, sprječavanje konflikta interesa, nelojalne konkurencije, korupcije, zloupotrebe ovlašćenja i drugih negativnih pojava, kao i pristojno ponašanje svih zaposlenih.

Član 2

Zaposleni je lojalan BZSCG. U vršenju povjerenih poslova dužan je da postupa zakonito, odgovorno, čestito, efikasno i nepristrasno, prema profesionalnim standardima, rukovodeći se zaštitom javnog interesa.
Ponašanje zaposlenih u skladu sa Etičkim kodeksom treba da doprinese stvaranju povjerenja u rad javne ustanove, prvenstveno korisnika kao i ukupne javnosti Crne Gore.
Poslove koje vrši zaposleni ne smije da zloupotrijebi radi ostvarivanja svojih ličnih interesa, interesa članova svoje porodice ili lica sa kojima se nalazi u posebnim prijateljskim ili drugim vezama. Zaposleni poslove vrši na nepristrasan način i politički neutralno.
U odnosima sa strankama, pretpostavljenim, podređenim i drugim licima, zaposleni postupa ljubazno, s dužnom pažnjom i poštovanjem.

Član 3

Zaposleni vrši poslove tako da, na zakonom predviđen način, obezbijedi ostvarivanje prava i obaveza stanaka.
U vršenju poslova koji se odnose na ostvarivanje prava i izvršavanje usluga, zaposleni neće postupati izvan utvrđenih pravila i postupaka.
U vršenju poslova, u odnosu sa strankama, zaposleni:
· postupa korektno, ljubazno i pristojno, a svoj stav zasniva na objektivnosti i nepristrasnosti;
· postupa profesionalno i konstruktivno, pokazujući zainteresovanost i strpljenje, naročito prema neukoj stranci;
· pravovremeno, korektno i tačno daje podatke i informacije u skladu sa zakonom i drugim propisima;
· podučava, pruža pomoć i daje informacije posjetiocima Biblioteke;
· rukovodi se načelom jednakosti, ne dajući privilegije zavisno od političkih stavova, rasnog, nacionalnog, etničkog ili socijalnog porijekla ili drugih ličnih osobina i svojstava i
· poštuje ličnost i dostojanstvo lica.

Član 4

Lični interesi koji utiču ili bi mogli uticati na nepristrasno i objektivno vršenje poslova predstavljaju konflikta interesa.
Zaposleni neće dozvoliti da njegov lični interes utiče na zakonito, objektivno i nepristrasno vršenje poslova.
Zaposleni ne smije koristiti povoljnosti poslova koje vrši za ostvarivanje ličnih interesa.
Lični interes zaposlenih podrazumijeva sticanje materijalne ili druge koristi, za njega lično, njegovu porodicu, bliske rođake, prijatelje ili druga fizička i pravna lica sa kojima ostvaruje privatni, poslovni ili politički kontakt i saradnju.
Takođe, zaposleni ne smije vršiti poslove koji su štetni za ugled BZSCG i u kojima je moguća zloupotreba informacija koje predstavljaju službenu tajnu.

Član 5

U cilju izbjegavanja konflikta interesa i nelojalne konkurencije u vršenju poslova zaposleni treba da:

· se upozna sa eventualno mogućim ili stvarnim konfliktom interesa;
· preduzme potrebne radnje za izbjegavanje konflikta interesa;
· upozna pretpostavljenog sa eventualno mogućim ili stvarnim konfliktima interesa i u pisanoj formi navede prirodu, karakteristike i obim konflikta interesa;
· zahtijeva da bude oslobođen vršenja poslova u kojima je u konfliktu interesa, kao i odgovornosti, ukoliko nije oslobodjen vršenja tih poslova;
· postupi po odluci pretpostavljenog kojom ga izuzima od vršenja poslova iz kojih može nastati konflikt interesa.

Član 6

Zaposleni ne smije izvan radnog vremena da vrši plaćene ili neplaćene poslove koji nijesu primjereni ili bi njihovo vršenje štetilo ugledu i interesima BZSCG, a u slučaju kada nije u mogućnosti da to sam ocijeni, potrebno je da se u pisanoj formi, radi dobijanja savjeta, obrati pretpostaljenom.
Zaposleni može, bez posebne dozvole, vršiti naučno-istraživački, pedagoški rad, publicističku djelatnost, kao i poslove za kulturno-umjetničke, sportske, humanitarne i druge slične organizacije.


Član 7

Zaposleni treba da se ponaša na način da javno povjerenje u nepristrasan i efikasan rad Biblioteke bude očuvano i unaprijeđeno.
Izvan radnog vremena zaposleni će se uzdržavati od ponašanja koje može imati negativan uticaj na ugled Biblioteke.

Član 8

Zaposleni je dužan dati tačne i potpune informacije o pitanjima za čije davanje je ovlašćen u okviru poslova koje vrši, osim ako bi se na taj način objelodanio sadržaj dokumenta kojem je pristup ograničen u skladu sa zakonom.
U vršenju poslova zaposleni neće zahtijevati pristup informacijama koje mu nijesu potrebne, a informacije koje su mu dostupne koristiće na propisan način.



Član 9

Zaposleni ne smije tokom radnog vremena biti pod uticajem alkohola, narkotika ili sredstava koja negatino utiču na njegov radni učinak.
Zaposleni je dužan da se pridržava  zabrane pušenja u radnom prostoru.
Zaposleni, koji radi u kancelariji sa više lica, uzdržavaće se od upotrebe mobilnog telefona u radnoj prostoriji, posebno radi obavljanja privatnih razgovora.

Član 10

Zaposleni je dužan da na propisan način čuva podatke, informacije i činjenice koje predstavljaju poslovnu tajnu, a koji su mu dostupni u vršenju poslova.
Zaposleni koji smatra da se od njega zahtijeva da postupa na način koje je neprimjeren, neetički ili na drugi način nije u skladu sa Etičkim kodeksom, prijaviće takav zahtjev pretpostavljenom i postupiti u skladu sa zakonom.
Član 11

Zaposleni ne smije zahtijevati, a dužan je odbiti prijem poklona, neprikladnih ponuda, svih povlastica i privilegija za sebe lično, članove svoje porodice ili druga pravna i fizička lica sa kojima ostvaruje privatni, poslovni ili politički kontakt i saradnju, a pokloni, povlastice ili druga korist bi mogla uticati na njegovu  nepristrasnost  u vršenju poslova.
Ukoliko je zaposlenom za vršenje poslova ponuđen poklon, povlastica ili druga korist, on će:
· poklon, povlasticu ili drugu korist odbiti;
· po mogućnosti identifikovati osobu koja je ponudu učinila;
· ukoliko je moguće vratiti uručeni poklon, ako poklon ne treba da se upotrijebi kao dokazno sredstvo u propisanom postupku;
· odmah prijaviti učinjenu ponudu pretpostavljenom;
· sačiniti službenu zabilješku o učinjenoj ponudi, odnosno datom poklonu;
· nastaviti sa vršenjem poslova na propisan način.

Član 12

Zaposleni neće dozvoliti da zbog lične usluge koju duguje pravnom ili fizičkom licu, poslove vrši na štetu BZSCG.
Zaposleni ne smije ponuditi ili omogućiti nikakvu povlasticu u vezi poslova koje vrši, ukoliko za to nije ovlašćen zakonom, odnosno drugim propisom.

Član 13

Zaposleni sa imovinom i sredstvima BZSCG dužni su da postupaju sa pažnjom  dobrog  domaćina i da je koriste isključivo za službene potrebe.
Zaposleni treba da se stara o preduzimanju propisanih mjera zaštite sredstava rada i za otklanjanje mogućnosti nastanka materijalne štete u Biblioteci.

Član 14

Pretpostavljeni ukazuje na propuste u radu i ponašanju zaposlenog čijim radom rukovodi i preduzima odgovarajuće mjere u odnosu na postupanja koja nijesu u skladu sa  zakonom i Etičkim kodeksom.
Pretpostavljeni preduzima potrebne mjere radi sprečavanja korupcije ili drugih oblika nedozvoljenog ponašanja.
Pretpostavljeni, u odnosu sa podređenim, u vršenju poslova, treba da postupa korektno i čestito, s dužnom pažnom i poštovanjem, pruža zaštitu protiv prijetnji, napada i drugih postupaka koji povređuju integritet zaposlenog, obezbijedi očuvanje privatnosti, da se posveti stalnoj brizi na profesionalnoj edukaciji, stručnom usavršavanju, napredovanju, kulturi rada i stalnom poboljšanju socijalnog standarda zaposlenog i da obezbijedi postupanje zaposlenog u skladu sa standardima i pravilima Etičkog kodeksa. 
Član 15

Zaposleni treba da obezbijedi potrebnu saradnju sa drugim zaposlenima, da svojim ponašanjem pospješuje radnu atmosferu, korektne odnose i potrebnu saradnju, ne ometa odvijanje procesa rada, izbjegava radnje koje uznemiravaju druge zaposlene i koje bi imale štetne posledice za rad Biblioteke i poštuje lične osobenosti drugih zaposlenih.

Član 16

U pružanju usluga i pristupu informacijama, zaposleni neće pružiti povlašćen pristup licima kojima je prestao radni odnos u BZSCG.
Zaposleni ne smije dozvoliti da očekivanje drugog radnog angažmana izvan Biblioteke izazove kod njega evenutalno mogući i stvarni konflikt interesa i treba da saopšti pretpostavljenom svaku ponudu za obavljanje poslova koja bi mogla izazvati konflikt interesa.
Zaposleni treba da saopšti pretpostavljenom svoje prihvatanje ponude za rad izvan Biblioteke.

Član 17

Zaposleni treba da bude posvećen unapređenju uslova za rad u zdravoj životnoj i radnoj sredini.


Član 18

Zaposleni je dužan da pristojnim odijevanjem i ličnim ponašanjem čuva ugled BZSCG. Pristojno odijevanje u skladu sa moralnim i običajnim shvatanjima je obaveza svih zaposlenih (za ženske osobe suknja do koljena, pantalone, bluza bez dubokih dekoltea i sa rukavima kojima moraju biti pokrivena ramena,  a za muškarce duge pantalone).

Član 19

Obaveza zaposlenih u BZSCG je da se upozna sa Etičkim kodeksom i da u slučaju nejasnoća ili dilema u primjeni, zahtijeva od pretpostavljenog tumačenje.

Član 20

Etički kodeks stupa na snagu osmog dana od dana objavljivanja na oglasnoj tabli Biblioteke, biće objavljen na sajtu Biblioteke i dostaviće se svim zaposlenim u elektronskoj formi.


[bookmark: _GoBack]PREDSJEDNIK  SAVJETA
Dr Zdravko Vukčević



OBRAZLOŽENJE



Etički kodeks zaposlenih u JU Biblioteci za slijepe Crne Gore čine pravila ponašanja kojih se zaposleni u Biblioteci pridržavaju u vršenju poslova.


Cilj donošenja Etičkog kodeksa je strogo poštovanje zakonskih propisa u vršenju poslova iz nadležnosti Biblioteke, suzbijanje konflikta interesa i nelojalne konkurencije, korupcije, zloupotrebe ovlašćenja i drugih negativnih pojava, kao i pristojno ponašanje svih zaposlenih kako u međusobnim osdnosima, tako i prema strankama.


[bookmark: clan_13]Čl. 13 stav 1 tačka 1 Zakona o upravljanju i unutrašnjim kontrolama u javnom sektoru propisano  je da kontrolno okruženje kao osnova za upravljanje i donošenje odluka subjekta obuhvata i poštovanje etičkih vrijednosti i ličnog i profesionalnog integriteta rukovodilaca i zaposlenih.  Stavom 2 istog člana predviđeno je da je za uspostavljanje elemenata kontrolnog okruženja odgovoran rukovodilac subjekta.


Za zaposlene u organima uprave donijet je Etički kodeks državnih službenika i namještenika ("Sl. list CG", br. 50/18), koji se na Biblioteku kao javnu ustanovu ne primjenjuje.


Radi sprovođenja odredaba naprijed navedenog Zakona mnoge ustanove, koje priradaju javnom sektoru, su usvojile svoje etičke kodekse.


















